Anmeldelse: Samsung Galaxy S25

Samsung Galaxy S25 er koreanernes seneste bud på en forholdsvis kompakt flagskibstelefon. Udseendemæssigt minder den meget om forgængeren men under hjelmen og i softwaren, er der sket ret markante forbedringer.

Vi har allerede anmeldt storebroren Galaxy S25 Ultra, som du kan læse testen af her.

Lad os tage et nærmere kig på telefonen:

Software og brugeroplevelse

Samsung Galaxy S25 serien debuterer med Samsungs helt nye software: One UI 7. One UI 7 har ligesom forgængeren, et ret massivt fokus på AI-funktioner, men samtidig har selve brugerfladen også fået en ordentlig overhaling.

Alt føles meget mere glidende nu, specielt hvad angår animationer. Notifikations- og kontrolpanelet har desuden også fået en overhaling og ligger nu særskilt i hvert sin side. Multitasking-skærmen har også fået et nyt layout, hvor vinduerne nu ligger i en stak, fremfor side om side. Ydermere er der også Now Bar, der giver dig et kort overblik over din dag, inklusiv en dagens begivenheder, en vejrudsigt, musikforslag m.m. Det synes jeg er en fin og brugbar feature.

En af mine kritikpunkter for Galaxy S24 og One UI 6, var de mange dobbelt-apps. Dette er dog heldigvis blevet bedre med version 7, hvor vi eksempelvis nu kun har app én til beskeder (Googles version).

Samsung lover desuden fortsat 7 års opdateringer til telefonen. Dermed ligger koreanerne fortsat i fronten, sammen med Google.

Skærmbilleder Samsung Galaxy S25 (fotos: iNPUT).

Galaxy AI

Samsung fortsætter med at udbygge Galaxy AI-funktionerne, som blev introduceret med One UI 6 i S24-serien sidste år.

Med One UI 7 udvider Samsung funktionaliteten og i sammenkobling med en 40% hurtigere NPU end forgængeren, kan flere funktioner nu afvikles on-device.

Af nye funktioner er der f.eks. Call Transcript og Writing Assist som gør det muligt at transskribere opkald eller hurtigt oversætte og opsummere tekst direkte på skærmen. Derudover er der også Audi Eraser, der kan fjerne uønsket lyd fra videooptagelser.

Sidst men ikke mindst er Googles Gemini Live AI bagt ind i softwaren, hvilket gør at man kan have en samtale i realtid med chatbotten og spørge ind til generelle spørgsmål eller ting der foregår på skærmen – det fungerer ret godt.

Alt i alt er det fedt med alle de nye Ai-funktioner, men samtidig er der også ved at være for meget at forholde sig til – på godt og ondt.

Design og hardware

Sammenlignet med sidste års S24 er der ikke sket de store ændringer hvad angår det ydre design. Formfaktoren er nærmest ens, med samme 6,2-tommer skærm. Samsung har dog formået at gøre telefonen en anelse tyndere, samtidig med at de har barberet nogle gram af vægten, så S25 kun vejer 162 gram.

Samsung Galaxy S25 føles virkelig lækker i hånden og er det oplagte valg i serien, hvis man vil have en forholdsvis kopmalt telefon, der kan betjenes med én hånd.

Skærmen er fortsat på 120Hz, hvor navigation rundt i telefonen går lynhurtigt og flydende. Den maksimale lysstærke er uændret og leverer 2.600 nits maksimalt, hvilket giver en god læsbarhed af skærmen, selv i direkte sollys.

Telefonen vi har fået ind til test er i den flotte farve Icy Blue, der skifter farvenuance afhængig af lyset. S25 fås dog også i andre farver, inkl. 2 eksklusive farver på Samungs website, så der burde at være lidt til enhver smag.

Vi har haft den flotte Icy Blue udgave af Samsung Galaxy S25 til anmeldelse (fotos: iNPUT).

Vild ydelse

Samsung har i denne omgang valgt at udstyre hele S25-linjen med Qualcomms nyeste flagskibschip: Snapdragon 8 Elite. Chippen kommer endda i en tunet udgave (til Galaxy) der giver en anelse ekstra ydelse, sammenlignet med standard-udgaven. Samtidigt har Samsung også opgraderet mængden af RAM fra 8 GB til 12 GB, hvilket lover godt for afvikling af on-device AI, samt generelt i forhold til telefonens aldring.

Dette resulterer i en voldsomt hurtig telefon, ikke bare på papiret, men også praksis. Teknisk set er der også tale om et kæmpe hop i ydelse, kontra S24 med knap 50 procent højere ydelse i single-core og multi-core score i Geekbench 6. “Problemet” er dog bare at S24 allerede er en rigtig hurtig telefon, så selvom den forøgede ydelse godt kan mærkes, er der altså ikke tale om dag og nat.

På samme tid vil jeg dog mene at den højde ydelse (og den forøgede mængde RAM) kommer til gode i fremtiden, da den umuligt vil føles langsom, selvom der er gået 3-4 år. Samsung lover desuden fortsat 7 års opdateringer, hvilket holder telefonen relevant og up-to-date i mange år.

GEEKBENCH 6 | SINGLE-CORE | MULTI-CORE | OPENCL (GPU)
OnePlus 13 | 3.013 | 9.039 | 17.760
Google Pixel 9 Pro XL | 1.960 | 4.717 | 7.761
Samsung Galaxy S25 | 3.218 | 10.041 | 18.839
Samsung Galaxy S24 | 2.177 | 6.767 | 15.366
Samsung Galaxy S24 Ultra | 2.292 | 7.249 | 15.061
Apple iPhone 16 Pro | 3.326 | 8.073 | —–

Kilde: iNPUT testdata

Intet nyt i kamerapakken – ud over AI

Der er ikke sket det store hvad angår kamerahardwaren i Samsung Galaxy S25. Faktisk er den helt uændret kontra forgængeren. Samsung læner sig dog op ad deres AI-funktioner, som angiveligt skulle forbedre billedkvaliteten.

På trods af diverse Ai-funktioner, synes jeg at billedkvaliteten er overordnet meget lig med forgængeren – ganske fin, men det mangler lidt wow-faktor. Her er det nok S25 Ultra man skal på, hvis kamera og fotografi betyder meget.

Kameraerne består af:

50 MP, f/1.8, 24mm (hovedkamera), 1/1.56″, 1.0µm, Dual Pixel PDAF, OIS

10 MP, f/2.4, 67mm (telefoto), 1/3.94″, 1.0µm, PDAF, OIS, 3x optisk zoom

12 MP, f/2.2, 13mm, 120˚ (ultrawide), 1/2.55″ 1.4µm, Super Steady video

Bedøm selv kvaliteten på billederne skudt med S25 herunder:

12 MP – primær

Telefoto – 3X zoom

12 MP – ultrawide

12 MP – primær

Telefoto – 3X zoom

Sløv opladning

Batteriets kapacitet er det samme som forgængeren, så vi har fortsat at gøre med et 4.000 mAh batteri. Batteritiden virker nogenlunde til at være på højde med S24, måske endda lidt bedre, da det nye chipset virker til at være meget energieffektivt.

Derfor er der rigeligt med strøm til en dags brug, eller to dages brug, hvis telefonen ikke bruges intensivt. Igen kan performanceprofilen “Let” med fordel også benyttes, hvis man prioriterer batteritid over ydelse.

Igen igen er opladningshastigheden begrænset til blot 25W. Det er efterhånden ved at være en langsom omgang – specielt i 2025. Her kunne man have håbet på, at telefonen i det mindste ville understøtte 45W ladning, ligesom på S25+ og S25 Ultra.

Som noget nyt understøtter telefon trådløs Qi2 opladning, hvilket låser op for magnetiske covers og andet tilbehør – lidt ala Apples MagSafe. Omvendt trådløs opladning er fortsat også understøttet.

iNPUT mener…

Samsung Galaxy S25 er en virkelig solid telefon allround. På samme tid er der dog ikke sket de store ændringer kontra forgængeren.

Telefoner byder på mange smarte Galaxy AI-funktioner, omend der næsten er for mange – der kræver i hvert fald noget tid fra brugerens side at sætte sig ind i alle funktionerne. Samtidigt føles 25W opladning slidt for langsomt i 2025, især når flere konkurrenter tilbyder langt hurtigere ladehastigheder.

Historien er lidt den samme på kamera-fronten, hvor jeg efterhånden savner noget nyt hardware.

På trods af et par mindre kompromisser, er Samsung Galaxy S25 er en vellykket telefon, der leverer høj ydelse, et flot og kompakt design, samt en forbedret softwareoplevelse med masser af AI-funktioner.