TEST: Google Pixel 10a

Mobilmarkedet i 2026 er et fascinerende sted. Mens topmodellerne for længst har sprængt den magiske grænse på 10.000 kroner, foregår den måske mest interessante kamp i mellemklassen. Det er her, producenterne skal bevise, at de kan levere flagskibs-oplevelser – eller i det mindste illusionen af dem – til den halve pris hvor mange flere kan være med. Googles ‘a’-serie har historisk set været kongen af denne disciplin. Med deres aggressive prissætning, rene Android-software og magiske kameraer har telefoner som Pixel 7a, 8a og senest 9a været vores faste anbefalinger til de fleste almindelige forbrugere. Det har virkelig været gode budget telefoner, Google har disket op med.

Nu er turen kommet til Google Pixel 10a. Forventningerne er altid tårnhøje, når Google lancerer en ny budgetmobil, især fordi afstanden mellem topmodellerne (Pixel 10 og 10 Pro) og a-serien ser ud til at skrumpe år for år. Men i år er historien en lidt anden. Pixel 10a er uden tvivl en rigtigt god budgetmobil – lad mig slå det fast med det samme. Men det er også en telefon, der i vid udstrækning spiller på det sikre.

Efter at have brugt Pixel 10a som min primære telefon de seneste uger, står én ting pænt klart: Det her er stort set den samme telefon som sidste år. Også i brug. Det betyder, at der absolut ingen grund er til at opgradere, hvis du allerede har en Pixel 9a i lommen. Men for alle andre, der kommer fra en ældre telefon, byder Pixel 10a på en række subtile forbedringer, der gør den til et solidt, omend lidt kedeligt, køb.

Design og byggekvalitet: Endelig helt flad!

Når man pakker Pixel 10a ud af den miljøvenlige papæske, er der én ting, der stikker ud – eller rettere sagt, ikke stikker ud længere. Det er et utroligt lækkert touch, at Google har valgt at give telefonen en helt flad bagside. Den ikoniske og til tider klodsede kamerabule, som har defineret Pixel-designet siden Pixel 6, er blevet tæmmet. Kameramodulet flugter nu helt med bagpanelet.

Helt flad bagside. Ja tak.

Jeg elsker simpelthen, at den ligger fladt på bordet! Det lyder måske som en lille ting, men hvis du – ligesom undertegnede – ofte har din telefon liggende ved siden af tastaturet på kontoret og lige skal tjekke en besked eller skrive en hurtig note, er det faktisk lidt af en gamechanger. Telefonen vipper ikke længere irriterende, hver gang du trykker ude i siderne af skærmen. Det er et af de mest velkomne designskift i år. Igen – ikke en revolution som sådan, men tak alligevel!

Selve materialevalget er typisk for mellemklassen. Bagsiden er lavet af et kompositmateriale (højkvalitets plastik), der føles rart og blødt i hånden. Den fanger ikke fingeraftryk på samme måde som glasbagsider gør, og den føles utroligt robust. Aluminiumsrammen binder det hele fint sammen og giver den nødvendige stivhed, der gør, at telefonen ikke føles billig. Med en IP67-certificering er den desuden beskyttet mod vand og støv, hvilket er et must-have, selv i dette prissegment.

Telefonen ligger fantastisk i hånden. Størrelsen er et “sweet spot” for rigtig mange, hvor den hverken er for lille til at se videoer på, eller for stor til at kunne betjenes med én hånd på farten. Knapperne på siden har en tilfredsstillende taktil feedback, der klikker præcis, som de skal. Designet er altså godkendt

Skærmen: God og lys, men kanterne skuffer

Når vi vender telefonen om og kigger på fronten, møder vi en skærm, der overordnet set leverer varen. Det er en rigtig god skærm, der i årets udgave er blevet lidt lysere. Dette mærkes især, når forårssolen titter frem som den gør for tiden, og du står udendørs og forsøger at læse en artikel eller finde vej via Google Maps. Det er ikke den blændende lysstyrke, du finder på en ægte topmodel til det dobbelte af prisen, men for langt de fleste i hverdagen vil den være mere end rigeligt fin.

Farverne er sprudlende, som man forventer af et OLED-panel, og kontrasten er dyb og uendelig, hvilket gør mørk tilstand (Dark Mode) til en fornøjelse at bruge. Opdateringshastigheden sørger for, at menuer og scrolning på sociale medier føles flydende og hurtigt.

Der er stadig lidt for store kanter (bezels) rundt om skærmen, selv om de er skrumpet minimalt. I et landskab, hvor selv billige telefoner fra konkurrenterne efterhånden tilbyder et næsten rammeløst design, ser fronten af Pixel 10a lidt bedaget ud. Den relativt tykke sorte kant stjæler lidt af glæden ved den ellers udmærkede skærm. Det påvirker naturligvis ikke telefonens funktionalitet, men rent æstetisk sender det et signal om, at vi altså har med en billigere telefon at gøre. Det er en skam, for resten af designet er stramt og moderne.

Ydelse og Hardware: Klarer det hele uden sved på panden

Under motorhjelmen finder vi Googles egen Tensor-chip – den helt samme som sidste år. Hvis du er en hardcore gamer, der spiller grafisk tunge spil i timevis hver dag, er dette måske ikke telefonen for dig – men lad os være ærlige, det har a-serien heller aldrig udgivet sig for at være.

For 99 % af alle brugere er Pixel 10a hurtig nok til det, den skal bruges til. Om du skifter hurtigt mellem netbank, Spotify, Instagram og kamera-appen, eller om du har mange faner åbne i Chrome, så håndterer telefonen det uden nævneværdige forsinkelser. Apps åbner lynhurtigt, og navigationen gennem Googles rene Android-brugerflade er silkeblød.

Googles Tensor-chips har altid haft deres absolutte styrke inden for kunstig intelligens og maskinlæring snarere end rå, brutal regnekraft. Dette mærkes i hverdagen på små, smarte måder. Stemmegenkendelsen når du dikterer beskeder er lynende hurtig og præcis og alle de små “magiske” fotofunktioner kører direkte på enheden uden at tøve.

Jeg oplevede ingen problemer med varmeudvikling på noget tidspunkt under normal brug. Med rigeligt med RAM (til en budgetmobil at være) er der også fremtidssikring indbygget, så telefonen ikke føles sløv om to år.

Software og AI: Hvor Pixel virkelig brillerer

At købe en Pixel-telefon handler i høj grad om at købe ind i Googles softwarevision, og Pixel 10a er ingen undtagelse. Telefonen kommer med den nyeste version af Android, helt fri for bloatware, overflødige producent-apps og tunge grafiske overbygninger, der dræner batteriet. Det er Android, præcis som Google har tænkt det: Rent, minimalistisk og utroligt brugervenligt. Og personligt elsker jeg det virkelig. Det er her, du finder en ægte konkurrent til Apples iOS i dens rene form.

Hvad der dog virkelig adskiller Pixel fra konkurrenterne i dette prissegment, er Googles løfte om softwareopdateringer. Ligesom sine storebrødre i 10-serien, er 10a garanteret 7 års operativsystem- og sikkerhedsopdateringer. Det betyder, at din telefon ikke blot er sikker i mange år frem, men at den også løbende vil modtage nye funktioner via “Feature Drops”. Dette er en enorm merværdi og noget, der gør telefonen til en fantastisk langsigtet investering for budgetbevidste købere. Og det er altså på en telefon, der koster omkring 4.000 kr.

Og så er der hele AI-delen. Gemini er dybt integreret i styresystemet, og det mærkes. Du kan bruge assistenten til at opsummere lange artikler i Chrome, hjælpe med at formulere svære mails eller lynhurtigt finde informationer på tværs af dine apps. Nogle af funktionerne føles stadig lidt som “nice-to-have” fremfor “need-to-have”, og nogle af dem er decideret ligegyldige, men der er ingen tvivl om, at Google presser på for at gøre AI til en uundværlig del af hverdagen, og Pixel 10a giver dig fuld adgang til disse værktøjer til under halvdelen af flagskibsprisen.

Kamera: Forudsigeligt “rimeligt”

Kameraet har altid været kronjuvelen i Pixel a-serien. Tidligere modeller har vundet utallige blindtests og overgået telefoner, der kostede tre gange så meget. Mine forventninger er derfor altid sat lidt højere til a-seriens kamera.

Hvordan er det så i virkeligheden? Kameraet klarer sig rimeligt, og de fleste vil være helt okay med det. Det lyder måske som en lunken anbefaling, og det er det til dels også, hvis man måler det op mod den legendariske status, serien har. Problemet er ikke, at Pixel 10a tager dårlige billeder – for det gør den bestemt ikke. Problemet er snarere, at konkurrenterne i mellemklassen i den grad er kommet efter det, og at Google stort set bruger den samme hardware som vi så sidste år.

Generelt er farverne meget tæt på naturtro

Når det er sagt, så er point-and-shoot oplevelsen stadig fænomenal. Du kan trække telefonen op af lommen, trykke på udløseren, og være 95 % sikker på, at du får et brugbart, skarpt og velbelyst billede. Googles billedbehandling er stadig i særklasse. Den håndterer svære lysforhold med stor kontrast (HDR) utroligt godt, og hudtoner gengives naturligt og præcist via “Real Tone”-teknologien.

Portrætfunktionen fungerer upåklageligt med en fin sløring af baggrunden, der sjældent tager fejl af kanterne omkring hår eller briller. Ultravidvinkel-linsen er praktisk til landskaber og gruppebilleder, omend den mister lidt skarphed ude i kanterne, hvilket er meget normalt for prisklassen.

Nat-tilstand (Night Sight) er stadig imponerende – igen, prisklassen taget i betragtning. Den formår at trække lys ind i billeder taget i mørke omgivelser eller på svagt oplyste restauranter, uden at det ser alt for kunstigt ud. Dog er der en tendens til, at klare lyskilder som stearinlys brænder ret meget ud. Det er altså et sted hvor der stadig er ret stor forskel på mellemklassen og topmodellerne, og sammenligner du med eksempelvis den nye Samsung S26 er der milevid forskel her – men det betyder ikke, at 10a er dårlig, og tager man prisen i betragtning er det glimrende.

I tusmørke slår nightmode til og det løfter lysniveauet en del – men desværre brænder klare lyskilder meget ud

Videooptagelserne er stabile og klare, selvom de ikke helt kan matche Apples iPhone i samme prisklasse, når det kommer til jævne panoreringer og overgange i lysstyrke.

Oven i selve kamera-hardwaren får du selvfølgelig hele paletten af Googles AI-redigeringsværktøjer i Google Fotos. Funktioner som “Magisk Viskelæder” (fjern uønskede personer i baggrunden), “Bedste Billede” (skift ansigter på gruppebilleder, så alle smiler) og forbedret belysning efter billedet er taget, er alle til stede. Det er disse software-tricks, der krydrer oplevelsen af kameraet lidt, men tilbage står stadig, at jeg gerne havde set bare en lille smule forbedring fra sidste års model, og det er lidt svært at få øje på.

Batteri og Opladning: En solid dags arbejde

Batterilevetiden på Pixel 10a er godkendt til hverdagsbrug. Med et batteri, der er afstemt til den 6.1-tommer store skærm og den strømeffektive processor, kan du roligt forvente at komme igennem en hel dag med moderat til intensivt brug.

På en typisk dag for mig – med en del web-browsing, musik via Bluetooth på farten, et par YouTube-videoer, løbende tjek af e-mails og sociale medier, samt lidt fotografering – ramte jeg ofte sengetid med omkring 20-30 % strøm tilbage. Det er pålideligt, hvilket er det vigtigste for en telefon i dette segment.

Når telefonen skal lades op, falder begejstringen dog en lille smule. Google er berygtede for at være konservative med deres opladningshastigheder, og Pixel 10a bryder desværre ikke den tradition. Sammenlignet med kinesiske konkurrenter, der kan lade en telefon fra 0 til 100 på under en halv time, føles Pixel 10a med dens 30W opladning en smule sløv – men igen, det er ikke en topmodel, og de fleste lader nok alligevel telefonen helt op om natten og vil slet ikke opdage forskellen. 10a understøtter også trådløs opladning – et stort plus i denne prisklasse – men også her går det i et meget adstadigt tempo med 10W. Men igen – sørg bare for at lade den om natten, så er det ikke et problem i hverdagen.

Jeg bør nok også lige knytte et par ord til lyd- og vibrationsoplevelsen. Højttalerne yder et acceptabelt stereolydbillede til dem der kan få sig til at lytte til dem (Personligt bruger jeg altid headset). De spiller dog højt nok til en podcast, mens du laver mad, eller til at vise en sjov video til en ven, men de mangler den fylde og bas, du finder i topmodeller. Igen, for de fleste er det måske ikke et kæmpe issue, men er du typen der gerne afspiller musik til badet fra din mobil (Så stop det dog!) så er der trods alt kræfter nok til det. Men meget middle-of-the-road, alt andet lige.

Haptikken – altså de små vibrationer, telefonen giver, når du taster eller navigerer – er derimod over gennemsnittet for klassen. Google har indstillet vibrationsmotoren stramt og præcist, hvilket bidrager enormt meget til følelsen af, at man sidder med et kvalitetsprodukt i hænderne. Det føles ikke billigt og raslende, hvilket ellers faktisk godt kan være afslørende for en mobil i det billigere segment.

Skal, skal ikke?

Google Pixel 10a er en vaskeægte pleaser. Det er en rigtigt god budgetmobil, der leverer på alle de vigtigste parametre: Den har en fin skærm, der er blevet lysere og rarere at kigge på, den er hurtig nok til alt, hvad du skal bruge den til, og den har et rimeligt kamera pakket ind i klassens bedste og mest fremtidssikrede software.

Designmæssigt er det et kæmpe plus for brugervenligheden, at den nu har fået en lækker, flad bagside, så den endelig ligger roligt på bordet. Det er faktisk en større ting, end man lige skulle tro, og jeg har fundet ud af, hvor irriterende det er at kameraet stikker voldsomt ud, efter jeg efterfølgende er gået igang med anmeldelsen af Samsungs Galaxy S26 Ultra.

Men elefanten i rummet er dens forgænger. Pixel 10a er stort set den samme telefon som Pixel 9a. Udviklingen er iterativ frem for revolutionerende, hvilket dog efterhånden er standard i både top- og mellemklasse. De lidt for store skærmkanter (der dog er blevet en smule mindre) røber, at designet er ved at trænge til en overhaling på fronten, og hardwaren generelt skriger ikke af “nyhed”.

Hvis du står med en gammel, slidt telefon – for eksempel en Pixel 6a eller en ældre Samsung – og leder efter en pålidelig, sikker og velfungerende Android smartphone til en skarp pris, er Pixel 10a et fremragende køb. Du bliver ikke skuffet. Men har du allerede en Pixel 8a eller især en Pixel 9a i lommen, skal du lade tegnebogen blive liggende i tasken. Der er ingen grund til at opgradere i år.