Anmeldelse: Apple iPhone 16e

Apple har i flere år tilbudt en billigere iPhone i form af SE-serien, som gav brugerne en mere prisvenlig vej ind i Apples økosystem. Med iPhone 16e dropper Apple SE betegnelsen og skabe en ny kategori af “budgetvenlige” iPhones. Det faktum at den nu tilhører 16-serien med storebrorbrødrene 16 og 16 Pro gør også, at jeg nu sidder med en forventning om, at den, ligesom resten af serien, vil blive opgraderet med en 17e – omend det så virkelig vil have ændret Apples tidligere tilgang, hvor SE serien blev opgraderet meget sporadisk. Men det ved kun Apple.

Nu har vi i hvert fald det, Apple kalder en budgetvenlig iPhone 16 model. Spørgsmålet er, om den faktisk er billig nok til at retfærdiggøre den betegnelse – eller om Apple har placeret den i et prissegment, hvor den mister sin berettigelse. (Kan du fornemme, hvor det bærer hen…?)

Virkelig lækker følelse

Da jeg første gang tager iPhone 16e ud af æsken, bliver jeg egentlig lidt overrasket over, hvor eksklusiv den føles. Materialerne, vægten og den samlede byggekvalitet signalerer en telefon, der umiddelbart virker langt dyrere, end den rent faktisk er. Apple har uden tvivl gjort et godt stykke arbejde med designet, og det er svært ikke at lade sig imponere. Aluminiumskanterne, den matte bagside og den perfekte balance i hånden minder mere om en premium iPhone end en model, der skal være det økonomiske valg. Bevares, jeg havde ikke forventet at Apple ville lave noget skrammel – det har jeg endnu til gode at opleve – men alligevel er 16e virkelig en rigtigt lækker telefon, designmæssigt.

I stedet for Dynamic Island (jeg fniser stadig lidt, når jeg skal skrive de ord, det er så Apple-agtigt at finde på Dynamic Island) er der en god, gammel notch der huser selfiekamera og diverse sensorer. Det er fint for mig, for i praksis er der reelt ikke meget forskel på de to ting i dagligt brug. Udover det synes jeg altså, at telefonen lige så godt kunne have været en del af rækken af topmodeller, når det kommer til design og byggekvalitet.

Mærkelige valg

Men efter den første tilfredshed med designet har lagt sig, bliver det hele lidt forvirrende. For selvom den ser og føles dyr ud, har Apple truffet nogle valg, der ikke helt giver mening. Det mest påfaldende er fraværet af MagSafe. MagSafe har været en integreret del af Apples iPhone-oplevelse siden iPhone 12, og det er efterhånden en funktion, mange tager for givet. Den magnetiske opladning og kompatibiliteten med et bredt udvalg af tilbehør har gjort det til en stor fordel for iPhone-brugere.

Derfor er det overraskende, at Apple har valgt at skrotte MagSafe her. Det betyder, at hvis man har investeret i MagSafe-ladere eller tilbehør, fungerer de ikke optimalt med iPhone 16e. Man er i stedet begrænset til almindelig trådløs opladning, som ganske vist virker, men uden den samme bekvemmelighed og stabilitet. For mig personligt betyder det, at min go-to oplader på sengebordet der holdet telefonen oppe så den virker som natur ikke længere kan bruges. Eller – den KAN jo egentlig godt lade telefonen op, den kan bare ikke holde den på plads. Jeg forstår ikke, at det kan betyde en så stor besparelse at udelade MagSafe at det giver mening for Apple at fjerne det. Og i hvert fald var det ikke her, jeg ville have sparet.

Ydeevne

iPhone 16e er udstyret med Apples A18 Bionic-chip, som også findes i iPhone 16, hvilket betyder, at der er rigeligt med kraft til daglig brug, gaming og multitasking. Apps åbner hurtigt, scrolling er silkeblød, og animationshastigheden er lige så flydende, som man forventer af en iPhone. Det er en klar fordel i forhold til mange Android-telefoner i samme prisklasse, som ofte lider af langsommere chips og mindre optimeret software.

I praksis betyder det, at uanset om man streamer videoer, redigerer billeder eller spiller grafiktunge spil, så klarer iPhone 16e det uden problemer. Den termiske styring virker også fornuftig – selv efter længere tids brug bliver telefonen kun lunken, men aldrig ubehageligt varm. Med andre ord leverer iPhone 16e præstationer, der ligger over, hvad man normalt ville forvente af en “billigere” model.

Batterilevetid

Batterilevetiden er en af de absolutte styrker ved iPhone 16e. Apple har tydeligvis arbejdet på optimeringer, for selv med intensiv brug holder batteriet imponerende længe. Jeg kan nemt komme igennem en hel dag med streaming, sociale medier, mails og fotografering uden at skulle lede efter en oplader. Faktisk kan jeg på dage med lettere brug strække det til halvanden dag, hvilket er sjældent for en iPhone i denne klasse. Det er en stor fordel for dem, der ikke altid har mulighed for at oplade i løbet af dagen.

En anden vigtig ting er, at iPhone 16e understøtter hurtigopladning via kabel. Med en 20W-oplader kan den oplades til omkring 50 % på cirka 30 minutter, hvilket gør det nemt at få ekstra strøm i en fart. Som nævnt mangler MagSafe, hvilket betyder, at trådløs opladning ikke er lige så hurtig eller praktisk som på andre iPhones.

Kamera

Kameraet på iPhone 16e er endnu et område, hvor Apple har gjort et godt stykke arbejde. Som et “point and shoot”-kamera fungerer det fremragende. Billederne er skarpe, farverne er naturlige, og HDR-funktionen sikrer, at man får gode resultater, selv i svære lysforhold. Apple er kendt for sin gode billedbehandling, og det er også tilfældet her. Detaljegraden er generelt rigtigt god, og du kan sagtens zoome ind og beholde rigtigt meget information i billedet.

Telefonen har et dobbeltkamera-setup med en primær vidvinkel og en ultravidvinkel. Begge leverer fine resultater, men der mangler en telelinse, hvilket betyder, at zoom-kvaliteten ikke kan måle sig med Pro-modellerne. I svagt lys gør nattilstanden et fint stykke arbejde, men man kan stadig se forskellen sammenlignet med dyrere iPhones – der mangler detaljer når omgivelserne bliver mørkere.

Videooptagelse er, som altid på iPhones, fremragende. iPhone 16e kan optage i 4K med stabilisering, og resultatet ser professionelt ud. Til TikTok, YouTube og sociale medier er den et glimrende valg.

God telefon til lidt for mange penge

Og så er der prisen. Apple markedsfører iPhone 16e som en billigere iPhone, men i praksis er den stadig i den høje ende. Den starter ved 5.499 kr., hvilket er omkring 1.000 kr. for meget i forhold til, hvad man realistisk kunne forvente af en budgetmodel. Prisen ligger kun 1.000 kr. under iPhone 15 der har bedre kamera, Dynamic Island, MagSafe og en processor der også kan håndtere Apple Intelligence, og det får mig til at spørge, om den overhovedet giver mening som et “budgetvalg”? Hvis man allerede har en nyere iPhone, er der ikke meget, der gør den værd at opgradere til, medmindre man absolut skal have en iPhone der står 16 på – eller at det er ekstremt vigtigt for en at få den nyeste processor til den lavest mulige pris.

Det gør det svært at placere iPhone 16e på markedet, fordi den på mange måder er for dyr til at være en budgetmodel, men samtidig har den nogle mangler, der gør, at den ikke kan konkurrere med “fuldblods”-telefonerne.

Konklusion

Samlet set er iPhone 16e en flot, velbygget og velfungerende telefon. Den ser dyrere ud, end den er, har en fremragende batterilevetid og leverer solide billeder med sit kamera. Men den lider også under nogle mærkelige valg fra Apples side, som gør den svær at anbefale uden forbehold. Fraværet af MagSafe er en ulempe, og prisen er lidt for høj til, at den kan kaldes en rigtig budgettelefon. Hvis man kan leve med disse kompromisser, er det en glimrende iPhone, men hvis man leder efter den bedste værdi for pengene, er det klart værd at kigge sig om efter et alternativt som eksempelvis iPhone 15.

Du kan læse mere om iPhone 16e og købe den hos Apple her.